*Na osnovu člana 63. stav (2) Zakona o obrtu i srodnim djelatnostima u Federaciji BiH ("Službene novine Federacije BiH", broj 75/21), člana 9. stav (2) i člana 26 stav (1) Statuta OK BPK Goražde Upravni odbor OK BPK d o n o s i:*

**P R A V I L N I K**

**O načinu prijema dobrovoljnih članova u Obrtničku komoru BPK Goražde**

**Član 1.**

**(Sadržaj)**

Članovi Obrtničke komore kantona mogu postati trgovačka i privredna društva i druga pravna lica, osnovana po drugim zakonima član 63. Stav 2. Zakona o obrtu i srodnim djelatnostima ukoliko iskažu interesovanje za članstvo u komori.

**Član 2.**

**(Način podnošenja zahtjeva)**

Privredno društvo i ostala pravna lica će po iskazanom interesovanju za prijem u članstvo komore podnijeti pismeni zahtjev obrtničkoj komori sa obrazloženjem razloga za podnošenje zahtjeva.

**Član 3.**

**(Odlučivanje UO)**

UO OK BPK Goražde će na svojoj sjednici odlučivati o prijemu u dobrovoljno članstvo uzimajući u obzir veličinu i značaj privrednog subjekta i obrazloženje razloga za podnošenje zahtjeva.

UO će naročitu pažnju obratiti na kredibilitet i uticaj na okruženje u kojem posluje privredni subjekat.

**Član 4.**

**(Pristupnica)**

Nakon što UO donese Odluku o prijemu u članstvo obrtničke komore privredni subjekat će potpisati Pristupnicu. Sadržaj i izgled Pristupnice će donijeti UO na svojoj sjednici zajedno sa Pravilnikom o načinu prijema u dobrovoljno članstvo.

**Član 5.**

**(Nastanak obaveze)**

Obaveza plaćanja članarine za privredna društva i druga pravna lica, osnovana po drugim zakonima, koja su se dobrovoljno učlanila u udruženje, odnosno u obrtničku komoru nastaje danom donošenja odluke o prijemu u članstvo od strane nadležnog organa udruženja, odnosno obrtničke komore. Visina članarine za dobrovoljne članove je ista kao za obrtnike i plaća je privredno društvo.

**Član 6.**

**(Prestanak obaveze)**

Obaveza plaćanja članarine prestaje za članove komore iz člana 3. ovog pravilnika danom donošenja odluke o brisanju iz članstva od strane nadležnog organa obrtničke komore.

**Član 7.**

**(Provjera statusa dobrovoljnih članova)**

Jednom godišnje će se provjeravati plaćanje članarine i ukoliko se kasni sa plaćanjem članarine komora će pismenim putem zatražiti plaćanje duga sa rokom od mjesec dana. Ukoliko dobrovoljni član ne izmiri obavezu po osnovu duga UO će donijeti odluku o isključenju iz komore.

**Član 8.**

**(Evidencija dobrovoljnih članova)**

Evidenciju o članstvu dobrovoljnih članova u obrtničkoj komori kao i izvršavanju njihovih obaveza će voditi sekretar komore. Sekretar komore je dužan pravovremeno ažurirati evidenciju i o svim promjenama izvještavati upravni odbor komore.

**Član 9.**

**(Stupanje na snagu)**

Ovaj Pravilnik stupa na snagu danom donošenja od strane UO obrtničke komore

Goražde, Juli 2024.godine,

***Predsjednik UO PBK Goražde***

*Sead Efendić*